Proffie abba baba sodat ma kan leerFoto: AnnaKhadejah/Twitter Duisende aanhangers wêreldwyd loof ŉ professor se goedhartige optrede om ŉ ma te help studeer. Dr. Ramata Sissoko Cisse van die Georgia Gwinnett-kollege in Lawrenceville het onlangs tydens ŉ lesing ŉ student se baba op haar rug gedra sodat die ma op die les kon konsentreer. ŉ Student het Cisse, ŉ assistent-professor van biologie vir anatomie en fisiologie, gekontak om te hoor of sy dalk haar kind klas toe mag bring, omdat sy nie ŉ babaoppasser kon kry nie. “Sy wou weet of sy die baba klas toe kon bring, want sy het reeds ŉ lesing misgeloop en sy wou nie agter raak nie,” het Cisse aan Yahoo News gesê. “Ek weet die student is baie slim en ambisieus. Sy wil regtig leer.” Toe die ma egter met die babaseuntjie by die klas opdaag, het Cisse besef dat sy sukkel om te skryf met die baba op haar skoot. Dit is toe die professor se “moederlike instink” oorgeneem het. Cisse is oorspronklik van Mali. “Ons gebruik gewoonlik lakens en ander materiaal om babas op ons rug vas te maak. My natuurlike instink was om ŉ manier te kry om die baba vas te maak. Daar was ŉ skoon laboratoriumjas op ŉ staander en ek het dit gebruik.” Sy het die baba op haar rug vasgemaak en drie ure lank klas gegee sodat die ma kon konsentreer en aantekeninge maak. Cisse se dogter Anna het die foto van haar ma op Twitter gedeel waar dit opslae gemaak het. Cisse is wyd geloof vir haar goedhartigheid. my mom is my role model. her student couldn’t find a babysitter today & being the true African mother that she is, taught a THREE hour class with the baby on her back & fed him. I’m so blessed to be raised by a woman who loves the world as much as her own children. pic.twitter.com/6yuynJhuPw — Annadote ???? (@AnnaKhadejah) September 20, 2019